google/wiki40b huggingface dataset:
Γεώργιος Πεντζίκης

Βιογραφικά στοιχεία

Γεννήθηκε στα μέσα του 19ου αιώνα στη Θεσσαλονίκη και ήταν γιατρός. Το 1898 εντάχθηκε στην Φιλόπτωχο Αδελφότητα Ανδρών Θεσσαλονίκης που αποτελούσε ελληνική πατριωτική οργάνωση που δραστηριοποιούνταν ήδη από το 1871 ενάντια στην βουλγαρική διείσδυση στη Θεσσαλονίκη.
Το 1905 μετά από συνεννόηση της Φιλοπτώχου με τον Αθανάσιο Σουλιώτη τοποθετήθηκε στο «Εκτελεστικό» της Ελληνικής Οργάνωσης, του οποίου μάλιστα ανέλαβε την αρχηγία καταφέρνοντας να αναδειχτεί σε σημαντικό στέλεχος του Κέντρου Θεσσαλονίκης του Μακεδονικού Κομιτάτου. Ως υπεύθυνος του εκτελεστικού τμήματος, συνεργάστηκε με τους Αθανάσιο Βόγα, Ιωάννη Εμίρη, Θεόδωρο Ζλατάνο, Αθανάσιο Καλλιδόπουλο, Γεώργιο Διβόλη, Ευάγγελο Δούμα, Αργύριο Ζάχο, Δημήτριο Μαργαρόπουλο κλπ σε επιχειρήσεις εντός της πόλης της Θεσσαλονίκης αλλά και στα πέριξ, κατά βουλγαρικών κυρίως στόχων μέχρι και το 1908 όταν η επανάσταση των Νεότουρκων οδήγησε στη λήξη του Μακεδονικού Αγώνα. Κατά τη διάρκεια της συγκεκριμένης περιόδου κινδύνευσε μια φορά λόγω προσαγωγής του από τις οθωμανικές αρχές για ανάκριση μετά από χτύπημα του κομιτάτου εναντίον βουλγαρικού στόχου, μετά όμως από ενέργειες της οργάνωσης για την αθώωσή του κατάφερε να απαλλαγεί από τις κατηγορίες και να συνεχίσει τη δράση του.
Για την προσφορά του ως αρχηγός και συντονιστής του «Εκτελεστικού», ο Πεντζίκης αναγνωρίστηκε ως πράκτορας β' τάξης και παράλληλα του απονεμήθηκε ο Αργυρούς Σταυρός του Τάγματος του Σωτήρος.
Α.Ε. Καβάλας

Ιστορία

Ιδρύθηκε αρχικά το 1924 ως «Βυζάντιον». Έπειτα από την εγκατάσταση στην πόλη της Καβάλας, Ελλήνων από την Κωνσταντινούπολη, η ομάδα μετονομάστηκε σε Αθλητική Ένωσις Κωνσταντινουπολιτών και ιδρύθηκε επίσημα το 1928. Διέθεται αρχικά τμήματα ποδοσφαίρου, στίβου και κολύμβησης. Εν συνεχεία δημιουργήθηκε και τμήμα υδατοσφαίρισης. Τη δεκαετία του '50 δραστηριοποιήθηκε επίσης στα αθλήματα της καλαθοσφαίρισης και της πετοσφαίρισης.
Το ποδοσφαιρικό τμήμα μετείχε στο Πανελλήνιο Πρωτάθλημα της περιόδου 1938–39, καταλαμβάνοντας την 4η θέση του Βορείου Ομίλου με 18 βαθμούς. Επίσης, έλαβε μέρος στο ειδικό πρωτάθλημα για την άνοδο στο Πανελλήνιο Πρωτάθλημα, την περίοδο 1961–62, τερματίζοντας στην τελευταία θέση του βαθμολογικού πίνακα του 2ου Ομίλου του Βορρά, με 23 βαθμούς. Την περίοδο 1964–65 μετείχε στο πρωτάθλημα της Β΄ Εθνικής κατηγορίας, όπου κατέλαβε την 14η θέση με 50 βαθμούς. Το 1965, έπειτα από συμφωνία της διοίκησης της Α.Ε.Κ. Καβάλας με τις αντίστοιχες των Φιλίππων Καβάλας και του Ηρακλή Καβάλας, οι τρεις ομάδες συγχωνεύθηκαν με αποτέλεσμα τη δημιουργία του Αθλητικού Ομίλου Καβάλα. Έπειτα από τη συγχώνευση, ο σύλλογος μετονομάστηκε σε «Α.Ε. Καβάλας», συνεχίζοντας κανονικά τη λειτουργία του,
Το ποδοσφαιρικό τμήμα, το οποίο κάποια στιγμή αποτέλεσε συνέχεια της ομάδας «Νεάπολη Καβάλας», μετείχε στο πρωτάθλημα της Εθνικής Ερασιτεχνικής κατηγορίας την περίοδο 1980–81, καταλαμβάνοντας τη 15η θέση του 4ου Ομίλου με 35 βαθμούς. Την επόμενη περίοδο, 1981–82, τερμάτησε στην 11η θέση του 8ου Ομίλου με 26 βαθμούς, γνωρίζοντας έτσι τον υποβιβασμό στις τοπικές κατηγορίες της Ε.Π.Σ. Καβάλας. Την τριετία 1983–1986 αγωνίστηκε στη Δ΄ Εθνική.

Τμήματα υποδομής

Ο σύλλογος δίνει ιδιαίτερη βαρύτητα στα τμήματα υποδομής.
Αντρέ Πίτερς

Καριέρα

Γεννημένος στην Ερβ, ο Πίτερς αγωνίστηκε σε συλλογικό επίπεδο στις Σταντάρ Λιέγης και Ολιμπίκ ντε Σαρλερουά.
Σημείωσε συνολικά 23 διεθνείς συμμετοχές με το Βέλγιο την περίοδο μεταξύ 1955 και 1961, τέσσερις εκ των οποίων ήταν σε αγώνες για τα Προκριματικά του Παγκοσμίου Κυπέλλου.
Απεβίωσε στις 23 Οκτωβρίου 2014.
Ίρμα Κολάση

Βιογραφία

Η Ίρμα Κολάση (Irma Kolassi), ήταν Αρμενογαλλικής καταγωγής. Γεννήθηκε στην Αθήνα στις 28 Μαΐου του 1918 και πέθανε στο Παρίσι στις 27 Μαρτίου του 2012, στα 94 της χρόνια. Δεν εμφανίστηκε ποτέ σε μελοδραματική Σκηνή, αν και διέθετε όλα τα προσόντα. Έτσι, οι πολλές και σημαντικές επιτυχίες της οφείλονται σε ρεσιτάλ, συναυλίες και δισκογραφικές εμφανίσεις. Εύστοχα χαρακτηρίστηκε ως η Ελληνίδα Βικτόρια ντε λος Άνχελες.
Όντας παιδί - θαύμα (όπως και ο ξάδελφος της Βύρων Κολάσης), σε ηλικία 16 ετών ήταν ήδη καθηγήτρια μουσικής. Σπούδασε στο Ελληνικό Ωδείο, πιάνο με τον Θησέα Πίνδιο (Α' βραβείο) και φωνητική με τη Μάγκυ Καρατζά (Α' βραβείο), αποφοιτώντας το 1938. Συνέχισε στην Ακαδημία Αγίας Καικιλίας Ρώμης με τον συνθέτη και πιανίστα Αλφρέντο Καζέλα. Στο διάστημα 1940 - 1949 ήταν καθηγήτρια τραγουδιού στο Ελληνικό Ωδείο και εμφανιζόταν σε παραστάσεις της Λυρικής Σκηνής του Εθνικού Θεάτρου, όπως «Μαντάμα Μπατερφλάι» (25-10-1940), «Βοκάκιος» (21-01-1941), «Ο Βαρόνος ατσίγγανος» (01-11-1941), «Ο Κουρέας της Σεβίλλης» (11-03-1942), «Ηλέκτρα» (24-06-1942), «Μια Νύχτα στη Βενετία» (21-08-1943) κ.α. Μάλιστα, δούλεψε μαζί με την Μαρία Κάλλας, πάνω στο ρόλο του Φιντέλιο του Μπετόβεν, το 1944.
Προκειμένου να σταδιοδρομήσει διεθνώς, εγκαταστάθηκε το 1949 στο Παρίσι όπου και εμφανίστηκε για πρώτη φορά σε συναυλία της Γαλλικής Ραδιοφωνίας. Μετά την εγκατάσταση της εκεί, αναδείχτηκε στη δεκαετία του 1950 ως σημαντική τραγουδίστρια - ερμηνεύτρια νεότερης μουσικής και γράφτηκαν αρκετά έργα σύγχρονων συνθετών ειδικά γι' αυτήν. Έκανε μεγάλη καριέρα τραγουδώντας στο Παρίσι, στην Ολλανδία, στο Λονδίνο και σε πολλά άλλα μέρη. Συνεργάστηκε με κορυφαίες προσωπικότητες, όπως με τον Ιγκόρ Στραβίνσκι, του οποίου τραγούδησε τον "Οιδίποδα Τύραννο" με αφηγητή τον Ζαν Κοκτώ, με τον Σεργκέι Προκόφιεφ ή με τον Ζωρζ Ωρίκ, υπό την πιανιστική συνοδεία του οποίου ερμήνευσε τα "Αραβικά Ποιήματά" του. Τραγούδησε υπό την διεύθυνση μεγάλων μαέστρων και έδωσε πολλά ρεσιτάλ συνοδευόμενη από διάσημους μουσικούς συνοδούς, όπως οι Φρανσίς Πουλένκ, Νάντια Μπουλανζέ κ.α.
Καταξιώθηκε ως ιδανική ερμηνεύτρια Γαλλικής μουσικής (ειδικά του Κλωντ Ντεμπυσσύ και του Μωρίς Ραβέλ) και παρασημοφορήθηκε από τη Γαλλική Κυβέρνηση. Ερμήνευσε τους ρόλους της Μάγισσας και της Ηγουμένης στην πρώτη εκτέλεση (1954) της όπερας του Προκόφιεφ "Πύρινος Άγγελος", παρουσίασε την "Προσμονή" του Άρνολντ Σένμπεργκ και πήρε μέρος στη Γαλλική πρεμιέρα του "Βότσεκ". Θαυμάστηκε επίσης για την ερμηνεία της στην όπερα "Ο Βέρθερος" του Ζυλ Μασνέ. Έχει συμμετάσχει σε πολλά διεθνή Φεστιβάλ και έχει τιμηθεί επανειλημμένα με βραβεία και διακρίσεις. Έζησε και δίδαξε στη Γαλλία (καθηγήτρια φωνητικής στη Schola Cantorum του Παρισιού), με μαθήτριες τις Λίλα Αδαμάκη, Νένα Βενετσάνου κ.ά. Επίσης συμμετείχε σε επιτροπές διαγωνισμών τραγουδιού (ιδιαίτερα Γαλλικής μουσικής).
Εκλογές στη Βενεζουέλα

Στη Βενεζουέλα διεξάγονται εκλογές για Πρόεδρο, Κοινοβούλιο και επίσης δημοτικές, τοπικές και περιφερειακές εκλογές. Έχουν γίνει και δημοψηφίσματα.

2012

Στις εκλογές που διεξήχθησαν στις 7 Οκτωβρίου 2012 ο Ούγκο Τσάβες από το Ενωτικό Σοσιαλιστικό Κόμμα της Βενεζουέλας κέρδισε 4η συνεχή θητεία, με ποσοστό 55,25% έναντι 44,13% για τον κύριο αντίπαλό του, Ενρίκε Καπρίλες, από το κόμμα Πρώτα η Δικαιοσύνη. Στις εκλογές η συμμετοχή ήταν πολύ υψηλή, της τάξης του άνω του 80% σε μία χώρα όπου η ψηφοφορία δεν είναι υποχρεωτική.

2008

Στις 23 Νοεμβρίου του 2008 διεξήχθησαν περιφερειακές, δημοτικές και εκλογές για κυβερνήτες Το Ενωμένο Σοσιαλιστικό Κόμμα της Βενεζουέλας, ή PSUV, του οποίου ηγείται ο πρόεδρος Ούγκο Τσάβες, αναδείχθηκε νικητής στις 17 από τις 22 αναμετρήσεις για την ανάδειξη κυβερνητών στη χώρα. Η αντιπολίτευση κέρδισε σε δύο από τα μεγαλύτερα διοικητικά διαμερίσματα της χώρας, όπως επίσης και στην πρωτεύουσα Καράκας. Η προσέλευση στις κάλπες έφθασε το 65,45% των εγγεγραμμένων ψηφοφόρων.

1999

Η συντακτική εθνοσυνέλευση του 1999 σχηματίστηκε έπειτα από δημοψήφισμα.

2009

Το 2009 το Κοινοβούλιο ενέκρινε τροπολογία του Συντάγματος με βάση την οποία καταργούνται οι περιορισμοί στην ανανέωση της θητείας προσώπων που εκλέγονται σε διάφορα αξιώματα απευθείας από το λαό, συμπεριλαμβανομένου του προέδρου. Συνακόλουθα, προκηρύχθηκε η διεξαγωγή δημοψηφίσματος για το Φεβρουάριο της ίδιας χρονιάς, ώστε ο Ούγκο Τσάβες να διεκδικήσει και τρίτη συνεχόμενη προεδρική θητεία, το 2012.
Στο δημοψήφισμα, που διεξήχθη στις 15 Φεβρουαρίου του 2009, το 54% των ψηφοφόρων ψήφισε υπέρ της κατάργησης του Συνταγματικού Άρθρου το οποίο περιόριζε στις δύο θητείες την παραμονή του ίδιου προσώπου στο ανώτατο αξίωμα της χώρας. Συγκεκριμένα, ψήφισαν "ναι" 6.310.482 ψηφοφόροι (54,85%) και "όχι" 5.193.839 (45,14%). Βρέθηκαν επίσης 206.419 άκυρα ψηφοδέλτια (1,79%) επί συνόλου 11.501.321. Η συμμετοχή ήταν της τάξης του 70,33%.
Κάρολος Β΄ του Νεβέρ

Βιογραφία

Ήταν το μόνο τέκνο του Ένγκελμπερτ κόμη του Νεβέρ και της Καρλόττας των Βουρβόνων, κόρης του Ιωάννη Η΄ κόμη του Βαντόμ. Ο Ένγκελμπερτ ήταν γιος της Ελισάβετ (κόρης του Ιωάννη β΄ κόμη του Νεβέρ).
Το 1506 διαδέχθηκε τον πατέρα του ως κόμης του Νεβέρ. Νυμφεύτηκε την εξαδέλφη τού πατέρα του Μαρία των Αλμπρέ κόμισσα τού Ρετέλ και έτσι ο Κάρολος Β΄ έγινε κόμης τού Ρετέλ συζυγικώ δικαιώματι (jure auxoris). 
Είχε πολλούς επιφανείς απγόνους, όπως η Ελεονόρα Γκοντζάγκα (σύζυγος του Φερδινάνδου Γ΄ των Αψβούργων), ο Φραγκίσκος Α΄ της Γερμανίας, η κόρη του Μαρία Αντουανέτα, ο σύζυγός της Λουδοβίκος ΙΣΤ΄ της Γαλλίας, κά.
Εθνική και Πανεπιστημιακή Βιβλιοθήκη «Άγιος Κλήμης της Αχρίδας»

Συνδρομές

Η Βιβλιοθήκη είναι μέλος πολλών διεθνών ενώσεων και οργανισμών, μεταξύ των οποίων είναι: IFLA, CENL, LIBER, EBLIDA, ISSN, ISBN, ISMN. Η Βιβλιοθήκη είναι εταίρος στη Ευρωπαϊκή Βιβλιοθήκη και τη Παγκόσμια Ψηφιακή Βιβλιοθήκη. Επιπλέον, η Εθνική Βιβλιοθήκη στεγάζει ένα δωμάτιο ανάγνωσης Γερμανικών και Ρωσικών και  το Ινστιτούτο Κομφούκιος. Επίσης μέσα στη βιβλιοθήκη βρίσκεται το κέντρο πληροφόρησης για την Ευρωπαϊκή Ένωση και πρόσφατα μια Αμερικάνικη γωνιά.
Στις αρχές του 2008 εγκαινιάστηκε η κατασκευή του νέου και σύγχρονου κτιρίου, ως επέκταση του υπάρχοντος, με το οποίο η Βιβλιοθήκη επεκτάθηκε σε επιπλέον 3000 m2. Το νέο κτίριο στεγάζει τις Ειδικές συλλογές, Εικονική Βιβλιοθήκη της πρώην Γιουγκοσλαβικής Δημοκρατίας της Μακεδονίας και Κέντρο Ψηφιοποίησης. Το νέο κτίριο άνοιξε επίσημα στις 24 Μαΐου 2009.

Βραβεία

Για τη συμβολή στην επιστημονική, πολιτιστική και γενικότερη κοινωνική ανάπτυξη της χώρας, η Βιβλιοθήκη έχει λάβει τα ακόλουθα βραβεία και διακρίσεις: το τάγμα της Αξίας για τους ανθρώπους με ένα ασημένιο μετάλειο  (1972) * το Βραβείο «11ης Οκτωβρίου» ως τη μεγαλύτερη κοινωνική αναγνώριση για σημαντικά επιτεύγματα στον τομέα της επιστήμης (1975) * Cultural Charter (το 1984). Βραβείο «Kliment Ohridski» (το 1984 και 1994).
Κολοσσιαίο άγαλμα του Αμενχοτέπ Γ' (Βρετανικό Μουσείο, αρ. EA 7)

Περιγραφή

Το άγαλμα είναι κατασκευασμένο από φαιό χαλαζίτη. Αποτελούσε μέρος ομάδας σχεδόν πανομοιότυπων αγαλμάτων που ήταν στημένα στη δεξιά πλευρά του της περίστυλης εσωτερικής αυλής. Το συνολικό ύψος του αγάλματος υπολογίζεται στα οκτώ μέτρα (συν την βάση του), ενώ πιστεύεται ότι το σώμα του είχε την χαρακτηριστική στάση του Όσιρι με κλειστά πόδια και ενωμένους τους βραχίονες με το σώμα, και ότι κρατούσε τα σύμβολα της εξουσίας, ενώ στο κεφάλι φορούσε την ερυθρή κορώνα της Κάτω Αιγύπτου.
Δοκίμιο Αιτωλοακαρνανίας

Γεωγραφία - Ιστορία

Το Δοκίμιο βρίσκεται στον κάμπο του Αγρινίου σε απόσταση μόλις 1,5 χλμ. νοτιοδυτικά από το κέντρο της πόλης. Ανατολικά του χωριού είναι ο υπό αναστολή Κρατικός Αερολιμένας Αγρινίου ενώ νοτιοδυτικά το Στρατιωτικό Αεροδρόμιο Αγρινίου. Ως οικισμός αναφέρεται το 1835 στο ΦΕΚ 19Α - 07/12/1835 να προσαρτάται στο δήμο Αγρινίου και το 1912 στο ΦΕΚ 261Α - 31/08/1912 να ορίζεται έδρα της νεοϊδρυθείσας ομώνυμης κοινότητας. Σύμφωνα με το πρόγραμμα Καλλικράτης αποτελεί την τοπική κοινότητα Δοκιμίου που υπάγεται στη δημοτική ενότητα Αγρινίου του Δήμου Αγρινίου και σύμφωνα με την απογραφή 2011 έχει πληθυσμό 1.664 κατοίκους.
Φρειδερίκος Α΄ της Σαξονίας

Βιογραφία

Ήταν ο πρωτότοκος γιος του Φρειδερίκου Γ΄ λαντγκράβου της Θουριγγίας και της Αικατερίνης, κόρης και κληρονόμου του Ερρίκου Δ΄ κόμη του Χέννεμπερκ.
Το 1407 απεβίωσε ο θείος του Γουλιέλμος Α΄ μάργραβος του Μάισσεν και τον διαδέχθηκε μαζί με τον αδελφό του Γουλιέλμο Β΄ και τον εξάδελφό του Φρειδερίκο Δ΄ λάντγκραβο της Θουριγγίας. 
Στον Πόλεμο των Γερμανικών πόλεων του 1388 συμμάχησε με τον Φρειδερίκο Δ΄ μπουργκράβο της Νυρεμβέργης και το 1391 με το Τευτονικό Τάγμα εναντίον τού Βλαδίσλαου Β΄ της Πολωνίας. Υποστήριξε τον Ρούπερτ Γ΄ εκλέκτορα του Παλατινάτου στην διένεξή του εναντίον τού Βεντσεσλάβου της Γερμανίας, η οποία ξεκίνησε μάλλον επειδή ο Βεντσεσλάβος δεν έδωσε τελικά την αδελφή του Άννα για γάμο στον Ρούπερτ Γ΄, όπως είχε υποσχεθεί. 
Ο κίνδυνος των Ουσσιτών για τη Γερμανία, ανάγκασε τον Φρειδερίκο Α΄ να συμμαχήσει με τον Σιγισμούνδο της Γερμανίας (αδελφό τού Βεντσεσλάβου) και ανέλαβε ηγετική θέση στον εναντίον τους πόλεμο. Στην αρχή είχε αξιοσημείωτη επιτυχία: το 1421 νίκησε στη μάχη του Μπρυξ. Για την εκτέλεση της επιχείρησης ο Φρειδερίκος Α΄ δαπάνησε μεγάλα χρηματικά ποσά, γι' αυτό και ο Σιγισμούνδος τού έδωσε εδάφη στη Βοημία και το χηρεύον δουκάτο της Σαξονίας-Βίτενμπερκ· το 1425 τον ενέδυσε σε επίσημη τελετή με το αξίωμα του εκλέκτορα. 
Αυτό τον ενεθάρρυνε στον αγώνα του εναντίον των Ουσιτών και κάλεσε και άλλους Γερμανούς πρίγκιπες μαζί του, αλλά το 1426 στη μάχη του Άουσιχ ο στρατός του σχεδόν αφανίστηκε. Το 1425 απεβίωσε ο αδελφός του Γουλιέλμος Β΄ άγαμος και τον διαδέχθηκε στο Μάισσεν. 
Το 1428 απεβίωσε στο Άλτενμπουρκ και τάφηκε -πρώτος αυτός από τον Οίκο του- στο πριγκιπικό παρεκκλήσιο του καθεδρικού του Μάισσεν. Το 1409 με τον αδελφό του Γουλιέλμο Β΄ ίδρυσαν το Πανεπιστήμιο της Λειψίας για τους φοιτητές της Πράγας, μετά τα γεγονότα του Δυτικού Σχίσματος.
Πρόδρομος Αιτωλοακαρνανίας

Γεωγραφία - Αξιοθέατα

Ο Πρόδρομος βρίσκεται νοτιοδυτικά της λίμνης Οζερός, σε απόσταση 18 χλμ. ΒΑ. του Αστακού και 50 χιλιόμετρα βορειοδυτικά του Μεσολογγίου. Το χωριό είναι κτισμένο στην κορυφή υψώματος ανάμεσα σε δάσος βελανιδιάς, για το οποίο ο Γάλλος περιηγητής Πουκεβίλ  (Pouquevill) αναφέρει ότι στην περιοχή Προδρόμου - Μονής Λιγοβιτσίου, υπήρχαν οι πιο ψηλές βελανιδιές και το πιο πυκνό δάσος του Ξηρομέρου. Δυτικά του χωριού, στην κατάληξη του υψώματος, περνάει ο χείμαρρος Γερομπόρος, που πηγάζει από τα υψώματα της Κωνωπίνας, ενώ στην απέναντι όχθη και σε απόσταση 3,5 χλμ. βρίσκεται η Χρυσοβίτσα. Ενοριακός ναός είναι η εκκλησία του Αγίου Ιωάννη του Προδρόμου, στα νοτιοδυτικά του χωριού. Πρόκειται για κτίσμα του 1837 που αρχικά λειτούργησε σαν μοναστήρι (η ίδρυσή του πιθανολογείται το 750) και στο οποίο οφείλει ο οικισμός το όνομά του. Πανηγυρίζει και λειτουργείται στις 29 Αυγούστου.

Ιστορία

Ως οικισμός αναφέρεται επίσημα, μαζί με την γειτονική Ρούστα, το 1521 να κατοικούνται από 32 και 12 οικογένειες αντίστοιχα. Το 1562 είχαν 51 και 38 οικογένειες αντίστοιχα, ενώ μετά από 80 χρόνια 28 και 10. Το 1732 ο Πρόδρομος είχε 39 οικογένειες, ενώ η Ρούστα εγκαταλείφθηκε. Το 1809 ο Άγγλος περιηγητής Ληκ (William Martin Leake) αναφέρει ότι οι κάτοικοι του Πρόδρομου πλήρωναν το 1/3 της παραγωγής τους (σιτάρια, κριθάρια και βελανιδιού) στον Σπαή της περιοχής. Από τον Πρόδρομο καταγόταν οπλαρχηγός Γεροθανάσης ή Γεροπάνος Κώστας που με την Επανάσταση του 1821 τέθηκε επικεφαλής 19 Προδρομιτών και Χρυσοβιτσάνων και πήρε μέρος κάτω από τις διαταγές του Γεωργάκη Βαρνακιώτη και Θεοδωράκη Γρίβα σε αρκετές μάχες.  
Μετά την απελευθέρωση και την Επανάσταση του 1821 αναφέρεται επίσημα το 1836 να προσαρτάται στον τότε δήμο Μαραθιάς. Την περίοδο της κατοχής, στις 8 Μάιου 1943, ως αντίποινα για τη "μάχη της Τσαπουρνιάς", μαζί με τη Χρυσοβίτσα, τα Αγράμπελα και τον Μαχαιρά το χωριό κάηκε από τους Ιταλούς οι οποίοι σκότωσαν και 3 κατοίκους του.  
Σύμφωνα με το σχέδιο Καλλικράτης αποτελεί τη τοπική κοινότητα Προδρόμου που υπάγεται στη δημοτική ενότητα Αστακού του Δήμου Ξηρομέρου και σύμφωνα με την απογραφή του 2011 έχει πληθυσμό 321 κατοίκους.
Ματουρίνο Μπλανσέτ

Βιογραφία

Γεννήθηκε στο Γκρεσσάν 3 Μαρτίου 1892, όπου χειροτονήθηκε ιερέας το 1921. Στις 18 Φεβρουαρίου 1946, ο Πάπας Πίος ΙΒ΄ τον υπέδειξε ως επίσκοπο της Αόστα.
Έχει μιλήσει και στις τέσσερις συνεδρίες της Δεύτερης Συνόδου του Βατικανού. Ως το 1968, έτος συνταξιοδότησής του, είχε χειροτονήσει 78 ιερείς.;  Απεβίωσε στις 9 Νοεμβρίου 1974 στη μονή Saint-Jacquême στο Σαιν-Πιερ.
Αμάνθιο Ορτέγα

Βιογραφία

Γόνος Καστιλιανού υπαλλήλου των σιδηροδρόμων της Ισπανίας, ο Αμάνθιο Ορτέγα έζησε κατά την παιδική του ηλικία στη Λεόν και την Γκιπούθκοα για να καταλήξει στην Α Κορούνια όπου πραγματοποίησε τα πρώτα του επαγγελματικά βήματα. Το 1963 ίδρυσε την πρώτη του εταιρεία κατασκευάζοντας μπουρνούζια. Το 1975 εγκαινίασε το πρώτο κατάστημα Zara και εξαπλώθηκε σε όλη την Ισπανία. Δέκα χρόνια αργότερα, το 1985, ίδρυσε την εταιρεία Inditex που λειτούργησε ως ομπρέλα για τις διαφορετικές αλυσίδες καταστημάτων που σταδιακά κυριάρχησαν στον κόσμο: Bershka, Massimo Dutti, Pull & Bear, Zara και Stradivarius. Από το 2000 κι έπειτα αποτελεί σταθερά έναν από τους πλουσιότερους ανθρώπους στον κόσμο ενώ έχει δεχθεί κριτικές για την εγκατάσταση εργοστασιών σε χώρες του Τρίτου Κόσμου. Το 2011 παραιτήθηκε από την προεδρία της Inditex που ανέλαβε ο Πάβλο Ίσλα.
Το 2001 ίδρυσε το Ίδρυμα Αμάνθιο Ορτέγα.
Μπάουχαους (συγκρότημα)

Ιστορία

Δημιουργήθηκαν το 1978 στο Northampton, με αρχικό όνομα Μπάουχαους 1919 προς τιμήν του πρώτου λειτουργικού χρόνου της Γερμανικής σχολής καλών τεχνών Μπάουχαους το οποίο όμως στη συνέχεια απλοποιήθηκε σε Μπάουχαους . Το συγκρότημα ξεκίνησε με αρχικά μέλη τους Ντάνιελ Ας και Πίτερ Μέρφι και στη συνέχεια προστέθηκαν οι Κέβιν Χάσκινς και Ντέιβιντ Τζ. Το πρώτο τους μουσικό κομμάτι Bela Lugosi's Dead δημοσιεύεται το 1979 και μένει στα British Indepedent charts για δύο χρόνια.Τον Οκτώβριο του 1980 θα κυκλοφορήσει το πρώτο τους άλμπουμ In the Flat Field και ένα χρόνο αργότερα το The Mask (1981).
Οι Μπάουχαους διαλύονται αρχικά στις 5 Ιουλίου του 1985 με μια αποχαιρετιστήρια συναυλία στο Hammersmith Palais για να ενωθούν ξανά το 1998 με την περιοδεία Resurrection Tour όπου και κυκλοφορούν το πρώτο live άλμπουμ τους Gotham. Η δεύτερη επανένωση τους πραγματοποιείται το 2005 στο Coachella Festival στο Ίντιο της Καλιφόρνια και προχωρούν σε περιοδεία που ξεκινάει από την Βόρεια Αμερική το φθινόπωρο του 2005 και λήγει στην Ευρώπη τον Φεβρουάριο του 2006. Το 2008 θα διαλυθούν ξανά και θα σηματοδοτήσουν το οριστικό τέλος τους με την κυκλοφορία του δίσκου Go Away White
Μέτα την πρώτη διάλυση του συγκροτήματος ο Μέρφι θα ακολουθήσει σόλο καριέρα ενώ ο Ας και ο Χάσκινς θα δημιουργήσουν τους Tones on Tail για να προστεθεί μετέπειτα ο Τζ. και να δημιουργηθούν οι Love and Rockets. Το 2018 οι Πίτερ Μέρφι και Ντέιβιντ Τζ. ανακοίνωσαν περιοδεία στην Νέα Ζηλανδία, την Αυστραλία και την Ευρώπη για να γιορτάσουν τα 40 χρόνια των Μπάουχαους.

Ύφος

Οι Μπάουχαους έχουν παραθέσει τους Joy Division και Siouxsie and the Banshees μεταξύ άλλων στις επιρροές τους. Το ύφος τους είναι επηρεασμένο από την punk rock, την glam rock, την psychedelic rock, την funk καθώς και από στοιχεία της Τζαμαϊκανής dub μουσικής σκηνής. Θεωρούνται από τις πιο σημαντικές επιρροές στην ιστορία της gothic rock και post-punk μουσικής σκηνής.

Μέλη

Πίτερ Μέρφι (φωνητικά, περιστασιακά όργανα)

Ντάνιελ Ας (κιθάρα, σαξόφωνο) 

Κέβιν Χάσκινς (ντραμς) 

Ντέιβιντ Τζ. (μπάσο)

Δισκογραφία

In the Flat Field (1980)
Mask (1981)
The Sky's Gone Out (1982)
Burning from the Inside (1983)
Gotham (1998)
Go Away White (2008)
Ζα Ζα Γκαμπόρ

Βιογραφία

Η Σάρι Γκαμπόρ, όπως ήταν το πραγματικό της όνομα, γεννήθηκε στις στην Βουδαπέστη της τότε Αυστρο -Ουγγαρίας από γονείς εβραϊκής καταγωγής. Ήταν η μεσαία από τις τρεις κόρες του Ούγγρου στρατιωτικού Βίλμος Γκαμπόρ και της Τζόλι Γκαμπόρ. Οι δύο αδελφές της, Εύα και Μάγδα Γκαμπόρ υπήρξαν επίσης ηθοποιοί.

Καριέρα

Η καριέρα της Γκαμπόρ στον χώρο του θεάματος ξεκίνησε το 1934, όντας ακόμη μαθήτρια  σε μια παράσταση οπερέτας στην Βιέννη, ενώ το 1936 ανακηρύχθηκε Μις Ουγγαρία. Η γνωριμία της και ο γάμος της με τον βαθύπλουτο Κόνραντ Χίλτον (ιδιοκτήτη της ομώνυμης αλυσίδας ξενοδοχείων), την βοήθησε καθοριστικά στην κινηματογραφική της καριέρα. 
Η Γκαμπόρ έχτισε μια καριέρα από τις πρώτες της μέρες της παρουσίας στο Χόλυγουντ. Αν και σπάνια αναγνωρίστηκε για το υποκριτικό της ταλέντο, εν τούτοις πήρε θετικές κριτικές για τους ρόλους  της στις ταινίες "Μουλέν Ρουζ" (1952) και "Λίλι" (1953). 
Εμφανίστηκε σε  περισσότερες από 30 ταινίες (ανάμεσα στις οποίες ξεχωρίζει η συμμετοχή της στην ταινία του  Όρσον Γουέλς «Το Άγγιγμα του Κακού»), ενώ από την δεκαετία του 1970 άρχισε να  απορρίπτει μικρότερους ρόλους, καταλήγοντας να παίζει σε ταινίες χαμηλού κόστους.
HSF Festos Palace

Διαδρομή

Το Festos Palace εξυπηρετεί την γραμμή Ηράκλειο- Πειραιάς και αντίστροφα.

Ιστορικό

Στις 16 Νοεμβρίου 2000 απoπερατώθηκε το πλοίο Φαιστός Παλλάς, από τα ναυπηγεία της Fincatieri. Παραδόθηκε στις 19 Απριλίου 2001, και στις 5 Μαΐου, δρομολογήθηκε στην γραμμή Πειραιάς - Ηράκλειο, την οποία εξυπηρετεί μέχρι και σήμερα. Από τις 5 Ιουνίου 2002, μέχρι τις 10 του ιδίου μήνα, ναυλώθηκε στο Οικολογικό Συμπόσιο IV για ταξίδια μεταξύ Πειραιά - Κέρκυρα - Δυρράχιο - Κότορ - Σπλιτ - Coper - Ραβένα - Βενετία
Χιλιόγραμμο

Το χιλιόγραμμο ή κιλό (συντομογραφία: χγρ., συμβολισμός στο Διεθνές Σύστημα: kg) είναι συμβατική μονάδα μέτρησης της μάζας. To χιλιόγραμμο είναι η θεμελιώδης μονάδα μάζας του διεθνούς συστήματος μονάδων SI καθώς και του συστήματος μονάδων MKS. Ωστόσο, στο σύστημα CGS η θεμελιώδης μονάδα μάζας είναι το γραμμάριο (g).
Ένα χιλιόγραμμο ισούται με 1000 γραμμάρια ( 1 kg = 1000 g) ή με μία κυβική παλάμη αποσταγμένου ύδατος, στους 4 °C και υπό πίεση 1 atm. Το χιλιόγραμμο μπορεί να οριστεί μέσω της μάζας ενός λίτρου νερού σε κανονικές Συνθήκες πίεσης - θερμοκρασίας.
Το χιλιόγραμμο χρησιμοποιείται για την μέτρηση βάρους με την προσθήκη της λέξης «βάρους». Ένα χιλιόγραμμο βάρους, είναι η δύναμη έλξης που ασκείται από τη Γη, εκπεφρασμένη σε βάρος, σε μία μάζα ενός χιλιογράμμου σε γεωγραφικό πλάτος 45 μοιρών, στην μέση στάθμη της θάλασσας.

Ορισμός

Το χιλιόγραμμο στο Διεθνές σύστημα μονάδων (SI) αποτελεί τη βασική μονάδα μέτρησης της μάζας. Ως χιλιόγραμμο ορίζεται η μάζα που ισούται με τη μάζα του πρότυπου χιλιόγραμμου που φυλάσσεται στο Διεθνές Γραφείο Μέτρων και Σταθμών στις Σέβρες της Γαλλίας. Είναι η μοναδική μονάδα μέτρησης του SI η οποία εμπεριέχει στο όνομά της πρόθεμα του SI. Επίσης είναι η μοναδική μονάδα μέτρησης του SI που ορίζεται με ένα αντικείμενο και όχι με μία θεμελιώδη ιδιότητα η οποία να μπορεί να αναπαραχθεί στο εργαστήριο.
Τα διεθνή ιδρύματα μετρολογίας έχουν τα καλούμενα εθνικά πρωτότυπα, τα οποία είναι αντίγραφα του πρότυπου χιλιόγραμμου. Συχνές τακτικές μετρήσεις έχουν δείξει ότι με την πάροδο του χρόνου παρουσιάζουν αποκλίσεις μεταξύ τους. Η Διεθνής Επιτροπή Μέτρων και Σταθμών αποφάσισε να προχωρήσει στην αλλαγή του ορισμού παράλληλα με την αλλαγή και άλλων ορισμών.
Ατμοσφαιρική πίεση

Ατμοσφαιρική πίεση ή «Βαρομετρική πίεση» ονομάζεται η πίεση που ασκεί η ατμόσφαιρα με το βάρος της στην επιφάνεια της Γης, όπως αυτό καθορίζεται και από την ατμοσφαιρική κυκλοφορία.
Στην επιφάνεια της Γης η ατμοσφαιρική πίεση ισούται κατά μέσον όρο με το βάρος στήλης ύδατος ύψους 11 μ.(m) περίπου ή με το βάρος στήλης υδραργύρου ύψους 760 χιλ. (mm).
Η ατμοσφαιρική πίεση που υφίσταται το σώμα του ανθρώπου αντισταθμίζεται από τον αέρα και τα λοιπά ρευστά που κυκλοφορούν εντός του οργανισμού του.

Μέτρηση Ατμοσφαιρικής Πίεσης: Πείραμα Τορικέλι (Torricelli)

O Τορρικέλι (Torricelli) για να αποδείξει την ύπαρξη ατμοσφαιρικής πίεσης χρησιμοποίησε μια λεκάνη με υδράργυρο και ένα δοκιμαστικό σωλήνα. Γέμισε το δοκιμαστικό σωλήνα με υδράργυρο, τον αναποδογύρισε συγκρατώντας τον υδράργυρο και τον βύθισε στην λεκάνη κρατώντας τον όρθιο. Παρατήρησε ότι ο υδράργυρος άρχισε να πέφτει μέχρι να σταματήσει σε ένα σημείο πάνω από την ελεύθερη επιφάνεια του υδραργύρου στην λεκάνη. Από το πείραμα αυτό διαπίστωσε ότι η στάθμη σταθεροποιείται πάντα στα 760 χιλιοστά περίπου πάνω από την ελεύθερη επιφάνεια του υδραργύρου στη λεκάνη. Τελικά κατέληξε ότι ο υδράργυρος στη λεκάνη δέχεται πίεση από την ατμόσφαιρα, η οποία εξισορροπεί την πίεση που δέχεται ο υδράργυρος της λεκάνης από τον υδράργυρο στο σωλήνα. Σύμφωνα με την ισορροπία δυνάμεων η συνολική δύναμη, που δέχεται ο υδράργυρος από την ατμόσφαιρα, ισούται με το βάρος του υδραργύρου του δοκιμαστικού σωλήνα, που βρίσκεται πάνω από την επιφάνεια του υδραργύρου της λεκάνης. Έτσι απέδειξε ότι υπάρχει ατμοσφαιρική πίεση. Από το πείραμα αυτό μετράται η ατμοσφαιρική πίεση σε χιλιοστά στήλης υδραργύρου, δηλαδή σε mm Hg (το χημικό σύμβολο του υδραργύρου) ή προς τιμή του Τορικέλι σε torr.